Dette var Trygve Hegnars leder i Finansavisen fredag 27. juli.Jonas Gahr Støre mener at han burde vist større åpenhet om sin økonomi, og legger i DN frem «en samlet oversikt» over formuen som anslås til 72 millioner kroner.Det er lett å se at den reelle formuen er minst 100 millioner kroner, så selv om Gahr Støre nå hevder å legge frem alt, og det er noe han sier han skal fortsette med i årene som kommer, så viser han ikke alt.Jonas Gahr Støres formue i aksjer, bankinnskudd og aksjesparekonto er enkelt, og med fradrag av gjeld blir det 72 millioner kroner. Men hytta i Kilsund (Arendal) har Gahr Støre ført opp med ligningsverdi på 942.069 kroner og boligen i Oslo er ført opp med ligningsverdien på 4.131.976 kroner.Når Gahr Støre sier han burde svart bedre på spørsmålene om sin økonomi under valgkampen i fjor, så gjelder dette fortsatt.Hytta i Kilsund er mer verdt enn ligningsverdien, og man gjør ingen stor feil om man sier at den reelle verdien er 10 millioner kroner høyere enn ligningsverdien, og for huset i Oslo er vel den reelle verdien rundt 20 millioner kroner høyere.Formuen er over 100 millioner kroner.Tidligere ville det kanskje vært naturlig å operere med ligningsverdier i mangel av bedre tall, men nå har vi fått eiendomsskatten og der oppgis både den antatte markedspris og tilhørende eiendomsskatt på eiendommene. Gahr Støre vet derfor at hans formue er langt større enn 72 millioner kroner. Og det er Gahr Støre selv som underslår de reelle verdiene.Jonas Gahr Støre sier til DN at han «viser mer åpenhet i forhold til det regelverket krever, men jeg mener det er riktig å gjøre det sånn.»Men ikke helt.Alle har visst at Gahr Støre har en betydelig formue som er arvet fra far (skipsmegler) og morfar (bedriftseier), og det er rimelig å tro at det rammet ham under valgkampen. Særlig fordi det kom frem at formuen også besto av penger i et utenlandsk fond (Egerton) som angivelig ikke tilfredsstilte de krav Oljefondet stiller til fondsplasseringer. Fondspengene er nå omplassert.Kritikken fra mange i fagbevegelsen og Arbeiderpartiet som går på at Gahr Støre ikke har den rette arbeiderbakgrunn, er klart dum og urimelig. Og selv om Gahr Støre er velstående er han ikke rik (kan diskuteres), men uansett må man kunne ha 100 millioner kroner uten å bli satt utenfor fra et parti som Arbeiderpartiet. Kritikken har vært svært kunstig.For en politisk begavelse som Jonas Gahr Støre, har det heller ikke vært nødvendig å gå gradene fra AUF og oppover til partileder, statsråd og statsministerkandidat.Han sier selv at «partiet gjorde et opplyst valg da de valgte meg som partileder. Det er jeg stolt av og partiet har gitt meg sterk støtte.»Det er nok en korrekt oppsummering, men vi vil tro at fortsatt vil det være mange på grasrotnivå som ikke liker tallet 100 millioner.